***20 decembrie 2017***

**Președintele Consiliului Județean Vrancea a semnat astăzi două contracte de finanțare în cadrul PNDL**

**Drumurile județene DJ 205 J și DJ 205 L vor fi reabilitate și modernizate în perioada imediat următoare.**

Președintele Consiliului Județean Vrancea, domnul Marian Oprișan, a semnat astăzi contractele de finanțare pentru două obiective de investiții incluse în Programul Național de Dezvoltare Locală 2017-2020, respectiv: **„Reabilitare şi modernizare D.J.205 L, sector DN 2D - Negrileşti, km.18+152 - km.21+552, L=3,4 km., comuna Negrileşti, judeţul Vrancea”** și **”Reabilitare și modernizare DJ 205 J, km 9+180 (intersecție DJ 205 H) – km 16+100, sat Fitionești, județul Vrancea”.** Contractele au fost semnate cu Ministerul Dezvoltării Regionale, Administrației Publice și Fondurilor Europene, în calitate de autoritate publică centrală coordonatoare a PNDL 2, în cadrul subprogramului Infrastructură la nivel județean.

Pentru reabilitarea şi modernizarea DJ 205 L, valoarea totală a investiției este de 6.659.750 lei inclusiv TVA, din care se vor aloca de la bugetul de stat 6.393.360 lei, iar contribuția Consiliului Județean Vrancea este de 266.390 lei. Drumul va fi reabilitat pe o lungime de 3,40 km, inclusiv acostamentele și podul de peste pârâul Satului, pe o lungime de 17,2 m.

Drumul județean 205 J va fi reabilitat și modernizat pe o lungime de 7 km. Valoarea totală a investiției este de 9.750.000 lei inclusiv TVA, din care 9.360.000 lei provin de la bugetul de stat, contribuția Consiliului Județean fiind de 390.000 lei.

Lucrările de modernizare ale acestor drumuri vor constau în: execuţia unei structuri rutiere suple dimensionate corespunzător traficului şi verificată la îngheţ-dezgheţ, îmbunătăţirea scurgerii apelor în lungul drumului, prin prevederea unui sistem eficient de colectare a apelor din precipitaţii, prevederea de dispozitive de protecţie a drumului (parapete metalice, elemente de semnalizare şi marcaje), amenajarea zonelor de traversări pentru pietoni astfel încât să poată fi utilizate şi de persoane cu handicap locomotor.

Prin modernizarea acestor drumuri se va asigura o mai bună desfăşurare a traficului rutier din zonă, atât în ceea ce priveşte accesul populaţiei cât şi a echipajelor de intervenţie (ambulanță, pompieri, poliţie), precum și îmbunătăţirea legăturii cu drumurile naţionale, prin creşterea vitezei de transport şi a reducerii ratei accidentelor.

Termenul de execuție a lucrărilor este până la sfârșitul derulării programului, respectiv anul 2020.

Consiliul Județean Vrancea a primit finanțare de la Guvernul României prin Programul Național de Dezvoltare Locală pentru 32 de obiective de investiții, în valoare totală de 239.594.683 lei. Este vorba despre reabilitarea și modernizarea mai multor drumuri județene, de pe tot cuprinsul județului Vrancea. Până în prezent au fost semnate 9 contracte de investiții.

**Biroul de Presă al Consiliului Județean Vrancea**